《谒项王庙》
清代·张玉书

项王祠枕长河水，拔山气沸惊涛起。阴森白昼啼鼪鼯，萧瑟西风黯菰米。

座傍乌骓伏不鸣，馀怒犹欲乘云腾。想象悲歌出垓下，可怜遗恨迷阴陵。

英雄坎壈识天意，失路东归亦何济？万户轻身赠故人，一死何颜见义帝？

往事东流逝不回，雌雄壁垒空尘埃。君不见下相城头望丰沛，樵歌暮上歌风台。

作者简介：（1642—1711）江南丹徒人，字素存。顺治十八年进士。康熙间授编修，历国子监司业、日讲起居注官、詹事、侍讲学士、内阁学士、礼部侍郎、刑部尚书、礼部尚书，二十九年授文华殿大学士兼户部尚书。历官凡五十年，为太平宰相二十年。卒谥文贞。小心谨慎，远避权势，故为圣祖所信任。